Բալատա Տուֆարի ազգային անտառ

Բալատա Տուֆարի ազգային անտառ (), ազգային անտառ Բրազիլիայի Ամազոնաս նահանգում։ Ստեղծվել է անտառային արտադրանքների կայուն արդյունահանմանն աջակցելու համար, ինչպիսին է փայտանյութը, որը ենթակա է սահմանափակումների ու կանոնակարգերի, ինչը սահմանված է օրենքով կամ պատասխանատու գործակալության` Չիկո Մենդեսի Կենսաբազմազանության պահպանության ինստիտուտ կողմից։

Տեղագրություն 
Բալատա Տուֆարի ազգային անտառը ընդգրկում է Կանուտամա (90.85%) և Տապաուա (9.15%) մունիցիպալիտետների որոշ հատվածներ՝ Ամազոնաս նահանգում։ Ունի 1079669.71 հա տարածք։ Այն արևմուտքից սահմանակից է Պուրուս գետին, արևելքից՝  BR-319-ին, իսկ Տրանս-Ամազոնյան մայրուղու առաջին հատվածով՝ (BR-230) Լաբրեայից մինչև Ումայտա հատում է նրա հարավային ծայրը։ Մուկուիմ գետը անցնում է անտառի միջով, որը Մապինգուարի ազգային պարկից հոսելով հյուսիս, գտնվում է BR-230-ի հարավում։ Մուկուիմը անտառի մեջ միացած է Ակուա գետին, որը սկիզբ է առնում Մապինգուարի ազգային պարկում։ Ազգային անտառի 2.47%-ը մասամբ համընկնում է Մապինգուարի ազգային պարկին։ 

Ազգային անտառը Ամազոն բիոմում է։ Ներառում է 91.44% բաց խոնավ անտառ, 6.45% խիտ խոնավ անտառ ու 2.11% սավաննայի և խոնավ անտառի շփման տարածքը։ Անտառում ապրում է շուրջ 2000 ընտանիք, հիմնականում ագարակատերեր, որոնք ունեն սեփական կամ վարձակալած փոքր հողակտորներ։ Բալատա Տուֆարի ազգային անտառը և հարակից Իկիրի ազգային անտառը մեծ ներուժ ունեն ոչ միայն փայտանյութի կայուն արդյունահանման, այլ նաև այնպիսի արտադրանքների համար, ինչպիսիք են` յուղերը, խեժերը, ընկույզները, սերմերը և պտուղները։

Պատմություն 
Բալատա Տուֆարի ազգային անտառը ստեղծվել է 2005 թվականի փետրվարի 17-ի հրամանագրով։ Կառավարվում է Չիկո Մենդեսի Կենսաբազմազանության պահպանության ինստիտուտի կողմից։ Այն դասվում է Բնության պահպանության միջազգային միության VI կատեգորիային (բնական ռեսուրսի կայուն օգտագործմամբ պահպանվող տարածք)։ Նպատակն է՝ աջակցել անտառային ռեսուրսների կայուն բազմակի օգտագործմանը և գիտական հետազոտությունների իրականացմանը՝ շեշտը դնելով հայրենի անտառների կայուն շահագործման մեթոդների վրա։ Անտառը ստեղծման ժամանակ ուներ երեք տարածք։ Դրանք են՝ Գլեբա Բալատան (282781 հա), Գլեբա Տուֆարին (360168 հա) ու Գլեբա Ժակարեն (159074 հա)։ 2008 թվականի մայիսի 8-ին ավելացվեց չորրորդ տարածքը՝ 275836 հա տարածքով։

Խորհրդատվական խորհուրդը ստեղծվել է 2010 թվականի դեկտեմբերի 14-ին։ 2012 թվականի հունվարի 9-ի հրամանագիրը նախատեսում էր հաստատուն ու ինտեգրացված մոտեցում BR-319 ազդեցության գոտում պահպանման միավորումների համար կառավարման պլաններ պատրաստելու գործընթացում։ Դրանք են՝ Աբուֆարի կենսաբանական արգելոցը, Կունիա էկոլոգիական կայանը, Նասցենտես դու Լագո Յարի և Մապինգուարի ազգային պարկերը, Բալատա Տուֆարի, Ումայտա ու Իկիրի ազգային անտառները, Լագո դու Կապանա Գրանդի, Ռիո Իտուսի և Լագո դու Կունիան արդյունահանող արգելավայրերը։

Ծանոթագրություններ

Աղբյուրներ 

Բրազիլիայի ազգային անտառներ
Անտառներ ըստ երկրի
Բնօրինակում անաղբյուր հոդվածներ